stanford-oval/wikipedia huggingface dataset:
נו ויי חוסה

| --- | --- |

נו ויי חוסה, אפריל 2018
 לידה:  30 במאי 1988 (בן 36) סנטו דומינגו שברפובליקה הדומיניקנית
 שם במה:  מני גרסיה נו ויי חוסה
 משקל:  111 ק"ג
 גובה:  1.91 מטר
 לאום:  דומיניקני
 קריירה מקצוענית:  17 במאי 2013 – נובמבר 2021 (כ־8 שנים) 
 מאמנים:  רוי וילקינס טרבור לי
לוויס ולנזואלה ג'וניור (באנגלית: Levis Valenzuela Jr.‎; נולד ב-30 במאי 1988) הוא מתאבק דומיניקני. הוא מוכר בעיקר בשל תקופתו בארגון ההיאבקות WWE, שבו הופיע תחת שם הבמה נו ויי חוסה.
ולנזואלה החל להתאבק במאי 2003 תחת שם הבמה מני גרסיה עבור ארגון ההיאבקות מקרוליינה הצפונית, CWF Mid-Atlantic, שבו החזיק פעמיים באליפות הטלוויזיה של CWF Mid-Atlantic. הוא חתם על חוסה בארגון ה-WWE בשנת 2015, ונשלח למחלקת הפיתוח של הארגון, NXT, עד שזומן לרוסטר הראשי באפריל 2018.
קריירת היאבקות מקצועית > ארגונים עצמאיים (2013–2015)

ב-17 במאי 2013 ולנזואלה ערך את הופעת הבכורה שלו כמתאבק תחת השם מני גרסיה בארגון CWF Mid-Atlantic. ב-3 במאי 2014 הוא ניצח את מארק ג'יימס וזכה באליפות הטלוויזיה של הארגון. ב-6 בדצמבר גרסיה הפסיד את התואר לכריס לי, אך שלושה שבועות לאחר מכן זכה בתואר שוב. ב-21 במרץ 2015 גרסיה הפסיד את התואר בקרב מרובע.
קריירת היאבקות מקצועית > WWE > NXT‏ (2015–2018)

באפריל 2015 פורסם שולנזואלה חתם על חוסה ביחד עם ה-WWE. ב-10 באפריל נודע שולנזואלה הוא אחד מ-11 המגויסים החדשים שנשלחו למתחם ה-Performance Center. ב-29 ביולי, בקרב הראשון שלו ב-NXT התחרה תחת שמו האמיתי בקרב זוגות לצד אליאס סמסון וביחד הם הפסידו לאמריקן אלפא.
בחודש אפריל של שנת 2016, פרסומות שודרו על בואו של מתאבק בשם נו ויי חוסה. את הופעת הבכורה שלו תחת שם במה זה ערך ב-20 באפריל, כשהוא גובר על אלכסנדר וולף. ב-22 ביוני חוסה הפריע לאוסטין אריס במהלך הראיון שלו מאחורי הקלעים ואמר לו שהוא חייב לנקוט בגישה חיובית לאחר ההפסד שלו באירוע NXT TakeOver: The End. באחת מתוכניות NXT, אריס החל לרקוד ביחד עם נו ויי חוסה, עד למצב שאריס תקף אותו. ב-20 ביולי חוסה הגיב בתקיפה על אריס לאחר הקרב שלו. באירוע NXT TakeOver: Brooklyn II חוסה הפסיד לאריס.
לאחר מכן חוסה פתח בפיוד נגד קבוצת SAnitY כשבראש הקבוצה עמד אריק יאנג, אשר ניצח את חוסה ב-30 בנובמבר. ב-7 בדצמבר חוסה וריץ' סוואן הפסידו בקרב זוגות לאריק יאנג ואלכסנדר וולף. באירוע NXT TakeOver: Orlando חוסה היה אמור להיות בקרב לצד טיי דילינג'ר, רודריק סטרונג והמתאבקת רובי ריוט נגד קבוצת SAnitY (אריק יאנג, אלכסנדר וולף, קיליאן דיין והמתאבקת ניקי קרוס), אך הותקף על ידי קבוצת SAnitY לפני האירוע. הוא הוחלף במתאבק קסיוס אונו, ובקרב זה קבוצת SAnitY ניצחה.
קריירת היאבקות מקצועית > WWE > Raw‏ (2018–2020)

חוסה ערך את הופעת הבכורה שלו ברוסטר הראשי בתוכנית הראשונה של Raw לאחר רסלמניה 34 וניצח בקרב מתאבק מקומי בשם ג'ון סקיילר. לאחר מכן פתח בפיוד נגד ברון קורבין, כשב-30 באפריל חוסה ניצח אותו. שבוע לאחר מכן נו ויי חוסה וטייטוס וורלדוויד הפסידו בקרב שלושה נגד שלושה לברון קורבין, דאש ויילדר וסקוט דוסון. ב-14 במאי חוסה היה מעורב בקרב משולש אשר קבע את זהות המתאבק החמישי לקרב "כסף בבנק" באירוע כסף בבנק, הקרב כלל בנוסף את ברון קורבין ובובי רוד ובקרב זה רוד הצמיד את חוסה לניצחון והעפיל לקרב "כסף בבנק", שייערך ב-17 ביוני. שבוע לאחר מכן חוסה הפסיד לברון קורבין. ב-11 ביוני נו ויי חוסה גבר על קורט הוקינס. נו ויי חוסה רשם שני הפסדים למוג'ו ראולי, ב-18 ביוני וגם ב-9 ביולי. לאחר היעדרות קלה מן המרקע, חוסה חזר בתוכנית שהתקיימה ב-26 בנובמבר, כשהוא רשם הפסד לג'ינדר מהאל. באירוע הרויאל ראמבל, שנערך ב-27 בינואר 2019, חוסה התחרה בקרב הרויאל ראמבל המסורתי, כשנכנס לקרב כמספר ה-15, היה בזירה למשך שתי שניות בלבד והודח על ידי סמואה ג'ו. ב-18 במרץ, חוסה הפסיד לאליאס. ב-8 ביולי, נו ויי חוסה נוצח על ידי סזארו. ב-2 בדצמבר, נו ויי חוסה הפסיד לאריק רואן. ב-6 בינואר 2020, הוא הפסיד לדרו מקינטייר. ב-27 בינואר, חוסה הפסיד למוג'ו ראולי בקרב שהיה על אליפות 24/7 של ה-WWE של האחרון. ב-13 באפריל, נו ויי חוסה התאבק בקרב האחרון שלו בארגון, כשרשם הפסד לבובי לאשלי. יומיים לאחר מכן, ב-15 באפריל, חוסה שוחרר מהחוסה שלו עקב קיצוצים בתקציב.
אליפויות והישגים

הישגים בארגון ההיאבקות CWF Mid-Atlantic
אליפות הטלוויזיה של CWF Mid-Atlantic (פעמיים)
הישגים במגזין ההיאבקות Pro Wrestling Illustrated - PWI
PWI דירג אותו במקום ה-200 מתוך 500 המתאבקים הטובים ביותר לשנת 2018
הערות שוליים

↑  ולנזואלה גאה לייצג את הרפבוליקה הדומיניקנית ב-NXT
↑  מתחם האימונים של ה-WWE מקבלים את המגויסים החדשים
↑  רוסב, קורט אנגל ונוספים שוחררו מהארגון
יותם בן גדעון

יוֹתָם בֶּן גִּדְעוֹן הוא דמות מקראית המוזכרת בפרק ט' של ספר שופטים, הצעיר מבין 70 בניו של גדעון.
לאחר שהשופט גדעון הושיע את ישראל מהמדיינים, בקשו בני ישראל להמליך אותו למלך עליהם. גדעון סירב, באומרו כי רק אלוהים לבדו ראוי למשול ולא בן אנוש כמוהו: ”לֹא אֶמְשֹׁל אֲנִי בָּכֶם וְלֹא יִמְשֹׁל בְּנִי בָּכֶם יְהוָה יִמְשֹׁל בָּכֶם.” (ספר שופטים, פרק ח', פסוק כ"ג). אך לאחר מותו המליך עצמו בנו אבימלך, על העיר שכם.
כדי שיהיה המועמד היחיד לרשת את אביו, הרג אבימלך את אחיו "על אבן אחת". רק האח הצעיר ביותר, יותם, הצליח להסתתר בעת הטבח וכך ניצל. כאשר נודע ליותם שבעלי שכם (שליטי שכם) המליכו עליהם את אבימלך, עלה על הר גריזים ומשם נשא משל הקרוי על שמו -  "משל יותם" - שמטרתו הייתה להתריע בפני בעלי שכם על הסכנה שבהמלכת אבימלך.
לאחר שנשא את המשל בורח יותם מפני אבימלך אחיו (שופטים ט, כא).
לחימה בעצימות נמוכה

עימות בעצימות נמוכה או עימות מוגבל הוא אסטרטגיה צבאית למלחמה במלחמת גרילה ובטרור בשטח אזרחי.
בתפיסה זו המטרה היא להגביל את מספר הנפגעים האזרחיים ולאפשר שגרה אזרחית כמידת האפשר (בין אם משיקולים הומניים או דעת קהל) ועם זאת לנסות ולמגר את הטרוריסטים שנטמעים בלב האוכלוסייה האזרחית בפעילות נקודתית ובטקטיקות של לוחמה זעירה. אחת מהתפיסות של האסטרטגיה הזו הייתה להגיב באופן מידתי ומדורג לפעילות הצד השני, כדי לשמר את עקרון ההרתעה תוך פגיעה מינימלית בחפים מפשע.
מרכיבים

מלחמת גרילה: סיכול פשיטות, מארבים, מטעני חבלה ופעולות "פגע וברח" מצד האויב. התקפות אלה מבוצעות בדרך כלל בחוליות קטנות המוסוואות היטב.
לוחמה בשטח בנוי: פעילות בתוך ריכוזי אוכלוסייה ומקומות יישוב (ערים, כפרים ומחנות פליטים) בהם ממקם האויב את בסיסיו והתשתית הלוגיסטית שלו.
מודיעין צבאי: מודיעין לומד - השגת מידע על מבנה האויב, היכן נמצאים מפקדותיו, סוג וכמות אמצעי הלחימה שברשותו וכו'. מודיעין מסכל - השגת מודיעין על פעולות עתידיות ותוכניות פעולה של האויב, על מנת לסכלן או להתכונן להן מבעוד מועד.
מלחמה בטרור: סיכול פעולות טרור שמתכנן האויב כנגד מטרות אזרחיות.
עימות בעצימות נמוכה בישראל > רצועת הביטחון בדרום לבנון

בשנים 1985–2000 החזיק צה"ל ברצועה של מוצבים בדרום לבנון, בסיוע צבא דרום לבנון שהורכב מתומכי ישראל וצויד על ידה. מטרת הרצועה הייתה ליצור חוצץ בין בסיסי ארגוני הטרור לבין יישובי הצפון (מטולה, קריית שמונה, נהריה וכדומה).
החיילים שהחזיקו בקו היוו מטרות לארגוני הטרור, בראשות אמל וחזבאללה. בתקופה זו נאלץ צה"ל להתמודד עם מארבים, מטעני חבלה בצירים (ובפרט מטעני צד), התקפות צלפים, התקפות מאזורים עם צמחייה עבותה, פשיטות על מוצבים והפגזות ברקטות, טילי נ"ט או פצצות מרגמה.
כדי להתמודד עם איומים אלה הקימו בצה"ל מספר יחידות נבחרות, שהתמחו בתוואי הלבנוני, בהן:
סיירת יעל - יחידת הנדסה קרבית נבחרת שעסקה בפעולות חבלה חשאיות ומיקוש כנגד המחבלים.
יחידת אגוז - יחידה שמתמחה בלחימת גרילה בתוואי קרקע סלעי ובצמחיה עבותה, האופייני לדרום לבנון.
כמו כן, ניצל צה"ל את העליונות האווירית שלו כדי להשמיד מטרות טרור באמצעות מסוקי קרב.
מישור התמודדות נוסף היה מיגון:
המוצבים מוגנו בכבדות וכללו שכבות פיצוץ, חומות בטון ורשתות לספיגת טילי נ"ט.
הרק"מ והצמ"ה דוגמו במיגון כבד.
פיתוח נגמ"שים הממוגנים בכבדות, דוגמת האכזרית, הנגמשו"ט ששודרג לנגמחון ומאמצע שנות ה-90 של המאה ה-20 גם הנקפדון.
שימוש בשיירות מוסלקות, שהוסוו כדי שלא להוות מטרה למחבלים.
תובלה באמצעות מסוקים. השימוש באמצעי זה קטן בעקבות אסון המסוקים.
בסופו של דבר, צה"ל הצליח להקטין בהדרגה את האבדות לכוחותיו ולפגוע במאות מחבלים. למרות זאת, הלחץ הציבורי לצאת מלבנון גדל ובשנת 2000, בעקבות הוראתו של ראש הממשלה דאז אהוד ברק יצא צה"ל מלבנון.
עימות בעצימות נמוכה בישראל > האינתיפאדה השנייה

צה"ל עשה שימוש נרחב באסטרטגיה זו באינתיפאדה השנייה, תוך פיתוח תורת לחימה מתאימה בעקבות הפקת לקחים מעימותו הקשה עם החזבאללה בלבנון. כדי לבצע את התפיסה הזו השתמשו ב:
מודיעין צבאי:
השגת מודיעין באמצעות אמצעי ביון ומעקב טכנולוגיים, הפעלת סוכנים ומודיעי שב"כ והפעלת יחידות מיוחדות למודיעין.
שימוש בסיוע אווירי של מזל"טים המספקים מודיעין ותמונה מקיפה של זירת הלחימה.
אבטחה פאסיבית ומיגון:
מתקני אבטחה ומערכות הגנה היקפיות ואמצעי מיגון אישיים.
שימוש באפוד מגן קרמי, שהוכיח את יעילותו בעצירת כדורים.
מיגון מוצבים ושריון כלי רכב קלים כמו ג'יפים ואוטובוסים כנגד ירי.
כלי נשק ואמצעים ייחודיים:
שימוש ברובי סער מקוצרים דוגמת ה-M4 קרבין במקום ה-M16 הארוך.
הכנסת ציוד צליפה והכשרת צלפים ברמת המחלקות.
שימוש בתומ"ת M-109 וב"מחבט" M-163 (תותח נ"מ מתנייע) על מנת לפגוע בצלפים על הגגות.
שימוש בדחפורי D-9 משוריינים על מנת לפתוח צירים לרכבים משוריינים ולחיילים, ניקוי זירות מטענים ונטרול מלכודות פתאים, פריצת מכשולים והרס בתים שמשמשים לירי על כוחות צה"ל.
שימוש באמצעים מיוחדים כמו מלכוד כלי רכב ומלכוד טלפון סלולרי שיועדו לאנשים מסוימים.
ניצול יתרונות טכנולוגיים כגון אמצעים אופטיים, אמצעי ראיית לילה ואמצעי שליטה ובקרה מתקדמים.
סיוע מתואם של כוחות האוויר למודיעין ותקיפות נקודתיות באמצעות מסוקי קרב ומטוסי קרב. סיוע אווירי של מסוקי חיל האוויר הן לתצפיות, הן לחילוץ, הן לחיפוי אווירי והן לירי טילים מדויק אל עבר חוליות טרור במה שקרוי סיכול ממוקד.
ביתור שטח באמצעות מכשולים ומחסומים קבועים וניידים כדי למנוע זליגת מבוקשים ואמצעי לחימה מתא שטח אחד למשנהו.
בתחילה היה נראה שאסטרטגיה זו הצליחה, בשל המספר הנמוך של נפגעים ישראליים לעומת המספר הרב של נפגעים בצד השני, אבל במרץ 2002, כשנה וחצי מתחילת פרוץ העימות לאחר שחלה הסלמה רבה מצד הפלסטינים, והיו 450 הרוגים ישראליים, גורמי ימין בישראל מתחו ביקורת על כך שצה"ל נמנע מלהגדיר את האינתיפאדה השנייה כמלחמה ופועל כנגדה בעצימות נמוכה, דבר שגורם לה להתמשך ללא הכרעה. בעקבות הפיגוע במלון פארק, צה"ל שינה את שיטת הפעולה שלו ויצא למבצע צבאי נרחב בשטחי יהודה ושומרון בשם "חומת מגן". בזמן המבצע הצבאי ולאחריו צה"ל עשה שימוש רב בטכניקות שפיתח והביא למזעור בפגיעות בחיילים ובאזרחי האויב. ברצועת עזה נמשכה פעילות של עצימות נמוכה עד שנת 2005, למעט מספר פשיטות ומבצעים גדולים יחסית. ב-2006, בתגובה לחטיפת גלעד שליט, יצא צה"ל למבצע גשמי קיץ שבמהלכו נהרגו למעלה ממאתיים פלסטינים, בעוד שביהודה ושומרון המשיכה המדיניות של לחימה בעצימות נמוכה. בסופו של דבר, ביהודה ושומרון קטן היקף הטרור באופן משמעותי ביותר הודות לפעילות הצבאית האינטנסיבית בסיוע השב"כ.
ראו גם

המערכה בין המלחמות
דחפורי D9 משוריינים הורסים בית של מחבל ששימש לירי על ישראלים באינתיפאדה השנייה.
הפיכה

.
קריקטורה המתארת את ההפיכה של 1851 בצרפת שבה לואי נפוליאון נשאר בשלטון לאחר שפיזר את האספה הלאומית של צרפת בניגוד לחוקה ובכך כונן את הקיסרות השנייה. זהו מקרה של הפיכה עצמית.
הֲפִיכָה היא הפעלת כוח נחרצת פתאומית בפוליטיקה, במיוחד הפלה אלימה או שינוי של ממשלה קיימת על ידי קבוצה קטנה. התנאי העיקרי להפיכה הוא שליטה בכל הכוחות המזוינים, המשטרה וגורמים צבאיים אחרים, או בחלקם. שלא כמו מהפכה, שבדרך כלל מושגת על ידי מספר רב של אנשים הפועלים למען שינוי חברתי, כלכלי ופוליטי יסודי, הפיכה מבוצעת על ידי קבוצה בעלת כוח והשינוי עשוי להתבטא רק בהחלפה פתאומית של אנשי ממשל. הפיכות לא משנות בהכרח את המדיניות החברתית והכלכלית הבסיסית של אומה, והן גם לא בהכרח מביאות לחלוקה מחדש של הכוח בין קבוצות פוליטיות מתחרות. הפיכה מצומצמת במיוחד היא הפיכת חצר, שבה נמנה השליט החדש עם הקבוצה השלטת עוד בטרם היותו לשליט.
שני מונחים לועזיים המתארים הפיכה הפכו בינלאומיים — המונח הצרפתי "coup d'état" ובקיצור "coup": "קוּ דֵטָה", "קוּ"; והמונח הגרמני Putsch: "פּוּטְשׁ".
הפיכה צבאית

| --- | --- |
 :  ראו גם – קטגוריה:הפיכות צבאיות
הפיכה צבאית היא הפיכה שבה משתלט הצבא על מרכזי הכוח במדינה, לרוב תוך מינוי חלק מראשיו לתפקידי ההנהגה הבכירים (כינון שלטון של כת צבאית או "חונטה"). הפיכות צבאיות מתרחשות בעידן המודרני בעיקר במדינות עולם שלישי, שבהן הצבא הוא אחד ממייצבי המשטר הבולטים, ומעורב בחיים האזרחיים. על מנת להפחית את האיום בהפיכה צבאית, מקפידות ממשלות רבות להצר את צעדי הצבא בתחומים האזרחיים, ולעיתים גם מחליפות את מפקדי הצבא הבכירים בקצב גבוה כך שלא יוכלו לצבור כוח רב.
הפיכה עצמית

"הפיכה עצמית" או "הפיכה מלמעלה" מתבצעת על ידי גורמים בממשל ומביאה לשינוי שיטת המשטר.
מהפכה

לעיתים חורגת השפעתה של הפיכה מגבולותיה של המדינה שבה אירעה, ומשנה את פני כלל התרבות והחברה האנושית; במקרה זה היא נקראת מהפכה. דוגמה לכך היא מהפכת אוקטובר, שהחלה כהפיכה ברוסיה, וייצאה את הקומוניזם לרחבי העולם. דוגמה אחרת היא המהפכה הצרפתית ששינתה לעד את שיטת הממשל בצרפת. לפעמים משתמשים במושג "מהפכה" לתיאור הפיכה שבה לא נעשה שינוי מהותי בסוג המשטר, לרוב מסיבות של נקודת מבט לאומית מצומצמת, ובעיקר מסיבות של רטוריקה ותעמולה. לעיתים מזומנות מחלחל השיח התעמולתי גם להיסטוריוגרפיה, על אף שהדבר אינו מדויק מבחינה מושגית.
דוגמאות להפיכות > ניסיונות הפיכה שצלחו

הפיכת הטורקים הצעירים
ההפיכה של רזא ח'אן פהלווי באיראן בשנת 1921
ההפיכה של פולחנסיו בטיסטה בקובה בשנת 1933
ההפיכה של חוסני א-זעים בסוריה בשנת 1949
ההפיכה של אדיב שישכלי בסוריה בשנת 1951
ההפיכה בזימבבואה, 2017
טעות נפוצה היא לחשוב כי המצעד על רומא של בניטו מוסוליני בשנת 1922 היה הפיכה, אך למעשה מוסוליני קיבל את כוחו באופן חוקתי לגמרי.
דוגמאות להפיכות > ניסיונות הפיכה שכשלו

הפוטש של קאפ
הפוטש במרתף הבירה
הפוטש של אוגוסט
ניסיון ההפיכה הצבאית בטורקיה (2016)
ראו גם

מרד
מהפכה
מחתרת
הערות שוליים

↑  "coup d'état". Merriam-Webster. Merriam-Webster. נבדק ב-4 באפריל 2022. {{cite web}}:  (עזרה)
↑  Coup d’etat | Definition, Examples, & Facts | Britannica, www.britannica.com, ‏2024-08-08 (באנגלית)
↑   יובל נח הררי בריאיון מיוחד ל"אולפן שישי" 10.03.23
| --- | --- |
בקרת זהויות :  NLI: 987007531100505171  BNE: XX527544  BnF: cb13318982w (data)  GND: 4193176-2  LCCN: sh85033502  NDL: 01225092  NKC: ph136904  SUDOC: 027740633 
ערך זה הוא קצרמרבנושא מדע המדינה. אתם מוזמנים לתרום לוויקיפדיה ו.
מחנה עמנואל

|  מידע על המבנה |
| --- | --- |
 סוג:  בסיס צבאי 
 תקופת הבנייה:  ? – העשור של 1940
 בשימוש פעיל:   יחידת מגלן   יהל"ם   גדוד 638   פיקוד ההכשרות והאימונים
 מתכנן:   משרד הביטחון
 בעלות נוכחית:   צה"ל
 מפקד נוכחי:  עידן חג׳ג׳
 קואורדינטות:  31°41′42″N 34°40′40″E﻿ / ﻿31.69486944°N 34.67786944°E﻿ / 31.69486944; 34.67786944
  (למפת השפלה מוגדלת) מחנה עמנואל(למפת השפלה רגילה) מחנה עמנואל(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום מחנה עמנואל(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום מחנה עמנואל
 
תג של יחידת החימוש המרחבית (יחש"מ) 650 השוכנת במחנה ג'וליס
מחנה עמנואל (מוכר גם בשם בסיס ג'וליס) הוא מחנה צבאי של צה"ל במחוז הדרום, בין המושב השיתופי משואות יצחק למחנה חסה, בסמוך לצומת נגבה וכביש 3. בסמוך למחנה נמצא אתר היסטורי בשם בית הסביל.
המחנה נקרא על שמו של סרן עמנואל ברשי, סמג"ד בחטיבת גולני, שנפל בפעולה בסוף דצמבר 1948 נגד הצבא המצרי במהלך "מבצע חורב".
במחנה ממוקם בית ספר תיכון תעשייתי אורט "צור ברק" (נקרא עד שנת 2010 "אורט מחנה עמנואל").
מפקד המחנה הנוכחי הוא סא״ל עידן חג׳ג׳
היסטוריה > מחנה צבאי בריטי

מחנה ג'וליס הוקם בידי הצבא הבריטי בתקופת מלחמת העולם השנייה. זה היה המחנה הבריטי הגדול ביותר באזור הדרום.
בתחילת מרץ 1948 נסוג הצבא הבריטי מן המחנה והעבירו לידי הוועד הערבי העליון, שקנה אותו. לאחר מכן שימש המתחם כמחנה אימונים לערביי הסביבה. בליל ה-28 במאי 1948 כבש גדוד 51 של חטיבת גולני את המחנה.
היסטוריה > בית הספר לשריון

בספטמבר 1952 עבר גדוד 82 ממחנה עמנואל ששימש כמחנה זמני, למחנה חסה שהפך למחנה הקבע של הגדוד, לאחר שזה הוכשר לצרכיו המיוחדים של גדוד טנקים. בית הספר לשריון עבר בשנת 1954 למחנה עמנואל. לאחר מבצע סיני הורחב בית הספר למעמד של חטיבה, שנקראה עוצבת בני חיל (חטיבה 454). כמו כן עלה משמעותית מספר התקנים ובראש בית הספר הועמד לראשונה קצין בדרגת אל"ם - עמוס בנין.
בתקופה שבין מלחמת סיני ומלחמת יום הכיפורים הוגדלה כמות הטנקים בצה"ל פי שמונה.
בשנת 1972, לפני מלחמת יום הכיפורים, הוגדל היקף ההכשרה בבית הספר ומעל 20 קורסים שונים הועברו בו במקביל.
בית הספר קלט לראשונה את טנק המרכבה סימן 1 בסוף שנות ה-70.
בשנת 1985, בעקבות מחסור בשטחי אש עבר בית הספר למחנה מגן סיירים שבבקעת סיירים שבדרום הנגב.
ברוב שנות פעילותו של בית הספר לשריון במחנה זה, שירת רנ"ג יעקב עשהאל - או בכינויו "הסוס הלבן", כרס"ר הבסיס, והיה מסמליו הבולטים של המחנה.
היסטוריה > יחידת חימוש מרחבית בפיקוד מרכז

היחידה החלה ב-1954 כסדנת חימוש חטיבתית של חטיבה 7 ומפקדה הראשון היה רס"ן הלל מונין.
לאחר מבצע קדש ב-1965 הוקמה מפקדת גייסות השריון והיחידה הפכה לסדנא גייסית 650 וכללה שתי פלוגות - האחת לטיפול ברכב קרבי משוריין והשנייה לטיפול ברכבים.
עם פרוץ מלחמת ששת הימים הקימה הסדנא את גדוד שירותי החימוש הראשון (גש"ח) 784, שתמך באוגדה 84 של חיל השריון. לאחר המלחמה כלל הגש"ח שלוש פלוגות קדמיות ופלוגת בסיסית. על הפלוגות הקדמיות נמנתה פלוגה ג' שנתנה שירותי אחזקה לטנקי המגח ופלוגה ד' ששירתה את כוחות השריון שהתאמנו בצאלים. הגש"ח היה כפוף לסדנא ונטל אחריות לשירות הכוחות במרחב סיני וביניהם אוגדה 252, שהוקמה ב-1968.
במרץ אותה שנה חיילים ומפקדים מן הסדנא השתתפו ב"פעולת כראמה". הם תרמו רבות לתיקון ציוד לחימה במהלך הקרב וכן סייעו בחילוץ רכב קרבי משוריין ופצועים משדה הקרב. בספטמבר 1969 השתתפו חיילים מן הסדנא ב"מבצע רביב".
במלחמת יום הכיפורים עבר גש"ח 784 תחת פיקוד אוגדה 252 ועבור אוגדה 84 הוקם גש"ח נייד. שתי האוגדות השתתפו בלחימה בסיני.
היסטוריה > בסיס טירונות ח"ן

בסיס הטירוניות הוקם בשנת 1989 והיה כפוף פיקודית לבה"ד 12, שישב בצריפין.
הבט"ר הכשיר טירוניות בשלושה סוגי טירונות:
טירונות כלל-צה"לית, טירונות קדם-צבאית וטירונות גיוס מיוחד.
היסטוריה > מפקדת מגל

מפקדת מערך מגל שכנה מעת הקמתה, בשנת 1997 במחנה. בשנת 2005 הועברה לבה"ד 12 בצריפין.
היסטוריה > כיום

הבסיס הוא בסיס האם של מדריכות הצי"ד (מערכת השליטה והבקרה של צה"ל) שם הן גם עוברות את ההכשרה. רוב המדריכות אף נשארות להדריך בבסיס את היחידות המתאמנות השונות. וחלק מועט מהמדריכות עוברות להדריך בבסיסי אימון אחרים.
בנוסף במחנה מתקיימים קורס מפקדי פלוגות ומפקדי גדודים כחלק ממסגרת בית הספר לפו"ש (פיקוד ושליטה).
החל משנת 2018 כל הכשרות הסמב"ציות, החל מיום הגיוס, מתקיימות במחנה עמנואל.
ב-2019 החליט משרד הביטחון על העברת בסיס הקבע של יהל"ם ממחנה סירקין למתחם חדש שייבנה במחנה ג'וליס בעלות של כ-400 מיליון שקל.
ב-2023 העבירו את פלוגת דוד המפעילה את הטירונות לחיילים החרדים ממחנה צריפין למחנה ג'וליס.
יחידות פעילות

| סמל> יחידות לוחמות | שם היחידה> יחידות לוחמות | שיוך> יחידות לוחמות | תיאור> יחידות לוחמות |
| --- | --- | --- | --- |
|  | יחידת מגלן |  חטיבת עוז | יחידת קומנדו בצה"ל כפופה לחטיבת עוז, היחידה המתמחה בהשמדת מטרות איכות בעומק שדה הקרב וביצירת מודיעין צבאי באמצעות אמצעי לחימה מיוחדים. |
|  | יחידת הנדסה למשימות מיוחדות (יהל"ם) |  חיל ההנדסה הקרבית | היחידה המיוחדת של חיל ההנדסה הקרבית המתמחה בביצוע משימות הנדסיות מיוחדות. מתמחה בפריצה הנדסית, חבלה התקפית, חבלה וסילוק פצצות, רובוטיקה, לוחמת מנהרות (לת"ק) פעולות הנדסיות נוספות, וסיוע ליחידות המיוחדות האחרות של צה"ל, בתחומי החבלה. |
יחידות תומכות לחימה
|  | מפקדת אגד טנ"א ארצי 650 |  חיל הטכנולוגיה והאחזקה | המפקדה של גדודי האחזקה של חיל הטכנולוגיה המעניקים שירותי אחזקה ותיקון אמצעי הלחימה במרחב בדרג ב' בתחומי המכונות, המחשוב והבקרה, האלקטרוניקה ועוד. |
יחידות הדרכה
|  | המרכז להכשרת פיקוד קרבי למ"פים מג"דים | פיקוד ההכשרות והאימונים | המרכז אמון על הכשרת מפקד הפלוגה או הגדוד לפיקוד על צק"פ (צוות-קרב פלוגתי) או צק"ג (צוות-קרב גדודי), בלחימה, באמצעות פיתוח יכולותיו הפיקודיות. |
|  | יחידת צי"ד | פיקוד ההכשרות והאימונים | מדריכת הצי"ד אחראית על הכשרת חיילים וקצינים בכירים בסדיר, קבע ומילואים בכל הנוגע למערכת החדשנית של צה"ל, המסייעת למפקדים בשדה הקרב לקבל החלטות המשפיעות על אופן הלחימה, החל משליטה בסדר הכוחות ועד לתכנון אסטרטגיות. |
הערות שוליים

↑  לפי עמנואל הראובני, לקסיקון ארץ ישראל, באתר מט"ח
↑  יואב זיתון, הלך לעולמו "הסוס הלבן", רס"ר השריון המיתולוגי, באתר ynet, 2 באוקטובר 2012
↑  ח' נגד נ': מי הלוחם הכי מהיר במגלן?, באתר ישראל היום, 27 במרץ 2018
↑  לילך שובל, מחדל אבטחתי חמור ביחידה המסווגת: בקרי פתע הסתובבו בבסיס יחידת יהל"ם באין מפריע, באתר ישראל היום, 17 ביוני 2024
אימת הריק (אמנות)

ברבות מהיצירות של האמן אדולף ולפלי (אנ') החלל מלא בכתב או כיתוב מוזיקלי
אימת הריק (בלטינית: horror vacui) המכונה גם קנופוביה (מיוונית: "פחד מפני הריק") הוא מונח שפירושו הפחד מהאין, מהחלל, מהלא כלום. באמנות חזותית הוא בא לידי ביטוי כמילוי של כל פני השטח, של חלל או של יצירת אמנות בפרטים עיטוריים, דמויות, צורות גאומטריות, צמחים ובעלי חיים. בפיזיקה, המושג משקף את הרעיון של אריסטו, אימת הריק, שאומר כי "הטבע מתעב ריק". החלל הריק תמיד ישאף להתמלא בגז או בנוזלים כדי להימנע מלהיות ריק.
דוגמאות

היסטוריון האמנות ארנסט גומבּריך פיתח תאוריה האומרת כי כאשר הדגמים מעטרים ומעוטרים באופן רב, הם יכולים לתפקד כמו מסגרת לתמונות וחללים קדושים: "ככל שהפרטים שמופיעים במסגרת עשירים יותר", כתב גומבריך, "כך מרכז היצירה יהיה מכובד יותר."
דוגמה נוספת מגיעה מיוון העתיקה בתקופה הגאומטרית (1100-900 לפני הספירה), כאשר אימת הריק נחשב למרכיב סגנוני בכל אמנות. עבודתו המאוחרת של החרט הצרפתי ז'אן דווה (אנ') מתקופת הרנסאנס, מציגה בעקביות את אימת הריק.
סגנון אימת הריק ניכר בכמה סגנונות בעיצוב גרפי פוסט-מודרני, כמו עבודות של האמנים דייוויד קרסון (אנ') או ווהן אוליבר (אנ'), ביצירות של ס. קליי וילסון (אנ') מתנועת הקומיקס המחתרתית, רוברט קראמב, רוברט ויליאמס (אנ') ואמני קומיקס מאוחרים כמו מארק בייר (אנ'). ציוריהם של ויליאמס, פריס בדוואן (אנ'), אמרסון בארט, ג'ו קולמן (אנ') וטוד שור (אנ') הם דוגמאות נוספות לסגנון אימת הריק בתנועת האמנות המודרנית Lowbrow (אנ') הידועה גם כפופ-סוריאליזם.
ניתן למצוא את הסגנון גם באמנות חזון של עמים ילידים בהשראת אנתאוגן, כמו ציורי חוט מסורתיים של בני עם הוויצ'ול (אנ') במקסיקו, ובאמנות של פאבלו אמרינגו בהשראת משקה האיוואסקה. כך הדבר גם בתנועת האמנות הפסיכדלית (אנ') של תרבות הנגד בשנות השישים. לפעמים ההדפסים בלבושם של עמים ילידי מרכז-אמריקה ודרום-אמריקה מביאה לידי ביטוי את סגנון אימת הריק. לדוגמה, המולות הגאומטריות של עם הקוּנה (אנ') והלבוש המסורתי של אנשי שיפיבו-קוניבו (אנ').
האיורים בסדרת ספרי הילדים "איפה אפי?" הם דוגמה מפורסמת של הסגנון האמנותי הנידון, כמו גם רבים מהספרים הקטנים שכתב ואייר אדוארד גוריי (אנ') בעזרת דמיונו המקברי.
בטנזניה, סגנון הציור טינגטינגה (אנ') מדאר א-סלאם הוא דוגמה עכשווית לאימת הריק. אמנים אפריקנים אחרים כמו מאלנגאטאנה נגווניה (אנ') ממוזמביק ממלאים גם כן את הקנבס בדרך זו.
סידור ההירוגליפים המצריים הקדומים מרמז על תיעובו של שטח ריק. סימנים חזרו על עצמם או שנוספו השלמות פונטיות כדי להימנע מרווחים.
האמנית נירית לבב פקר יוצרת פסלים מחומרי גלם ממוחזרים. בשנת 2019 ישראל אירחה את תחרות הזמר של האירוויזיון, ולכבוד זה יצרה לבב פקר מיצב ענק בדמותה של נטע ברזילי אשר הוצב בטיילת של תל אביב-יפו. היא אספה עשרות אלפי צעצועים ישנים, חלקי פאזלים, מכוניות צעצוע וחלקי בובות והלבישה אותם על גבי קונסטרוקציית ברזל. פני השטח מכוסים באלפי החלקים ויוצרים את דמותה של נטע ברזילי עם השיער והבגדים המאפיינים אותה. דוגמה זו ממחישה את ניצול החלל באלפי מרכיבים ולא משאירה מקום פנוי.
שימוש ומשמעות עכשוויים

קיים יחס הפוך בין סגנון אימת הריק לתפיסה של איכות, ומעצבים מסחריים מעדיפים בהירות חזותית בתצוגות חלונות ראווה ופרסום כדי לפנות לקהלים אמידים ומשכילים היטב וזאת מתוך הנחת היסוד כי רמיזה ואיפוק פונים יותר לקהלים מסוג זה.
הערות שוליים

↑  Lesley Brown, The New Shorter Oxford English Dictionary. Vol. 1: A−M., Oxford: Clarendon Press, 1993, עמ' 360
↑  הגדרת המושג לפי מילון Merriam Webster
1 2  Lidwell, William, and Kritina Holden, Jill Butler, Universal Principles of Design, Revised and Updated: 125 Ways to Enhance Usability, Influence Perception, Increase Appeal, Make Better Design Decisions, and Teach through Design., Beverly, Massachusetts: Rockport Publishers, 2010, עמ' 128–9
↑  Guilmain, Jacques, The Geometry of the Cross-Carpet Pages in the Lindisfarne Gospels, Speculum 62 (1), 1987, עמ' 21-52 doi: 10.2307/2852565
↑  Carrier, David, A world art history and its objects, .University Park, Pa: Pennsylvania State University Press, 2008, עמ' 12, ISBN 9780271036069
נפילת בבל, תחריט של ז'אן דווה, סביבות 1555
דוגמה לעיטור ערבסקי בכיפת הסלע (פרט)
המיצב של האמנית נירית לבב פקר בדמותה של נטע ברזילי לרגל אירוויזיון 2019
הכחדת קרטיקון-פלאוגן

גבול קרטיקון-פלאוגן נחשף על ידי בליה בבתרונות באלברטה, קנדה
איור של הכחדת הדינוזאורים.
הכחדת קרטיקון-פלאוגן (נקראה בעבר הכחדת קרטיקון-שלישון ובקיצור "הכחדת K/T" או "הכחדת K-Pg") היא אירוע הכחדה המונית אשר התרחש במעבר מהקרטיקון לפלאוגן כ-66 מיליון שנה לפני זמננו. מעבר זה בין התורים נקרא "גבול קרטיקון-פלאוגן", והוא מבדיל גם בין העידנים מזוזואיקון וקנוזואיקון. באירוע זה נכחדו כ-50% מן המינים שחיו על פני כדור הארץ באותה תקופה, בהם הדינוזאורים, ויותר מ-80% מכלל היצורים. הכחדה זו השפיעה באופן לא אחיד על קבוצות בעלי חיים שונות – חלקן נכחדו לחלוטין, אחרות נפגעו קשה, וקבוצות אחרות הושפעו באופן קל בלבד.